Mandag aften modtog Nordjyllands Politi en anmeldelse fra en forurettet karnevalsdeltager. Pigen, der var klædt ud som mariehøne under lørdagens karneval, var blevet væk fra den flok hun gik sammen med og gik alene rundt, da en mand klædt ud som politimand henvendte sig til hende. Manden tilbød at hjælpe den 19-årige pige. Sammen gik de om bag Ansgars Kirken, der ligger ved Kildeparken, hvor Karnevalsoptoget sluttede. Manden forsøgte at kysse kvinde, men da hun nægtede, begyndte han at slå løs på hende med en stav af træ. Efterfølgende stjal han hendes taske samt telefon. Den 19-årige kvinde, der kommer fra Aabybro, anmeldte mandag aften hændelsen. Vagtchef ved Nordjyllands Politi, Poul Badsberg, siger, at Nordjyllands Politi meget gerne vil i kontakt med vidner, som kan hjælpe politiet med at finde overfaldsmanden. Hændelsen fandt sted lørdag mellem 18.00-19.00. Mand beskrives som cirka 25 år gammel, omkring 183 cm. Høj og med mørkt karsepklippet hår. Han bliver yderligere beskrevet som dansk og veltrænet. Nordjyllands Politi kan kontaktes på telefon 114.

Referat:
Under lørdagens Karneval i Aalborg overfaldt en mand forklædt som politimand, en kvinde der var klædt ud som mariehøne.